钦定古今图书集成/理学汇编/学行典/第054卷 > 朱子全书 > 《答江元适》
## 钦定古今图书集成/理学汇编/学行典/第054卷 > 朱子全书 > 《答江元适》

某尝谓“天命之性流行发用，见于日用之闲，无一息
之不然，无一物之不体，其大端全体即所谓仁，而于
其闲事事物物莫不各有自然之分，如方维上下定
位不易，毫厘之闲不可差谬，即所谓义；立人之道不
过二者，而二者则初未尝相离也。是以学者求仁，精
义亦未尝不相为用。其求仁也，克去己私以复天理”，
初不外乎日用之闲。其精义也，辨是非，别可否，亦不
离乎一念之际，盖无适而非，天理人心体用之实，未
可以差殊观也。孟子告齐王曰：“权然后知轻重，度然
后知长短。物皆然，心为甚。”王请度之。呜呼！此求仁之
方也，而精义之本在焉。孟子其可谓知言之要矣。